บัวหลวงโชว์แอพไอบัดดี้บน‘ไอโฟน’
บลจ.บัวหลวง พัฒนา แอพพลิเคชัน “Bualuang Funds : iBuddy” ย่อโลกการเงินและการลงทุนผ่านไอโฟนไอแพด
31 ส.ค. 2555

บลจ.บัวหลวง พัฒนา แอพพลิเคชัน “Bualuang Funds : iBuddy” ย่อโลกการเงินและการลงทุนผ่านไอโฟนไอแพด
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า บริษัทได้พัฒนาแอพพลิเคชัน ล่าสุด Bualuang Funds : iBuddy ขึ้นสำหรับไอโฟนและไอแพด เพื่อเสริมนโยบายสนับสนุนให้คนไทยอ่านออกเขียนได้ทางการเงิน มี ความรู้และความเข้าใจเรื่องการลงทุน ได้ในทุกๆ ที่ ซึ่งน่าจะตอบสนองไลฟ์สไตล์ของคนเมืองที่มีแนวโน้มการเข้าถึงข้อมูลผ่านเทคโนโลยีสมัยใหม่เพิ่มขึ้นต่อเนื่อง
นายวศิน วัฒนวรกิจกุล กรรมการ ผู้จัดการกลุ่มธุรกิจกองทุนรวม บลจ. บัวหลวง กล่าวว่า ถือเป็นการเพิ่มช่องทางการสื่อสารใหม่ๆ ในการนำเสนอข้อมูลกองทุน สถานะทางการเงินและการลงทุน เพื่อประกอบการตัดสินใจและเป็นบริการเสริมให้แก่ลูกค้า โดยดาวน์โหลด iBuddy ได้ฟรี
“แอพพลิเคชันนี้จะรวมข้อมูลข่าวสาร ส่วนการซื้อขายกองทุนผ่านอินเทอร์เน็ตสามารถทำได้ผ่านไอแบงก์กิงของเว็บธนาคารกรุงเทพอยู่แล้ว” นายวศิน กล่าว
สำหรับข้อมูลจะแบ่งเป็น 5 ส่วน ได้แก่ 1.ข่าว ประกอบด้วย 4 หัวข้อย่อย ซึ่งจะรวมข่าวสารด้านเศรษฐกิจ การลงทุน บทวิเคราะห์และบทความที่น่าสนใจ รวมถึงกิจกรรมต่างๆ และเพิ่ม ช่องทางสอบถามข้อมูลผ่านเฟซบุ๊กได้ 2.กองทุน ซึ่งมีข้อมูลและ ผลดำเนินงานย้อนหลัง 3.พอร์ตโฟลิโอ สามารถสร้างพอร์ตการลงทุนและตรวจสอบผลดำเนินงานของพอร์ตลงทุนที่กำหนดเองได้ 4.สถานที่ เพื่อค้นหาสาขาธนาคารกรุงเทพทั่วประเทศ และ 5.ข้อมูลบริษัท